Հայ-ադրբեջանական ռազմական բախում (փետրվար, 2017)

Հայ-ադրբեջանական ռազմական բախում, զինված ընդհարում հայ-ադրբեջանական զինված ուժերի միջև Արցախի Հանրապետության զինված ուժերի արևելյան (Ակնա), հարավարևելյան (Մարտունի) և Ադրբեջանի Հանրապետության զինված ուժերի Խոջավենդ-Ֆիզուլու բնագծերի միջև ընկած շփման գծի երկայնքով, որը սկսվել է 2017 թվականի փետրվարի 24-ի լույս 25-ի գիշերը ժամը 03:00 - 04:00-ի սահմաններում։

Հակամարտող կողմերը իրենց զինված ուժերի շփման գծում իրավիճակի սրման, զինված բախումների կապակցությամբ մեղադրում են մեկը մյուսին։

Համաձայն Հայաստանի Պաշտպանության նախարարության տարածած հայտարարության՝ Ադրբեջանի Հանրապետության զինված ուժերի ստորաբաժանումները, օգտագործելով ականազերծող հատուկ տեխնիկա և սպառազինության այլ միջոցներ, 2017 թվականի փետրվարի 24-ի լույս 25-ի գիշերը ժամը 03:00 - 04:00-ի սահմաններում ձեռնարկել են հարձակման փորձ Արցախի Հանրապետության Մարտունի և Ակնա բնակավայրերի ուղղությամբ, 03:00-ի և 04:00-ի սահմաններում

Համաձայն Ադրբեջանի Հանրապետության Պաշտպանական նախարարության տարածած հաղորդագրության՝ 2017 թվականի փետրվարի 24-ի լույս 25-ի գիշերը հայկական զինված ստորաբաժանումները, որոնք փորձել են բարելավել սեփական դիրքերը, հայ-ադրբեջանական շփման գծի Խոջավենդ-Ֆիզուլու ուղղությամբ ձեռնարկել են հարձակում, որի ընթացքում կիրառել են տարբեր տրամաչափի զինատեսակներ, այդ թվում՝ հրետանի։

Մարտերի ժամանակագրություն

Արևելյան ուղղություն 

Փետրվարի 24-ի լույս 25-ի գիշերը ժամը 03։00-ից 04։00-ի սահմաններում Ադրբեջանական զինված ուժերը կիրառում են ականազերծման «ՏՐՈՊԱ» տիպի տեխնիկա, որին զուգընթաց նռնականետերի և խոշոր տրամաչափի այլ զինատեսակների կիրառմամբ սկսվում է հայկական դիրքերի ուղղությամբ հարձակում։ Արցախի ՊԲ ստորաբաժանումները հատուկ սարքերով հավաստանշում են հակառակորդի մարդկային ու տեխնիկական միջոցների տեղաշարժը և դիմում պատասխան գործողությունների։ Հայկական կողմի պատասխան գործողությունների ճնշման հետևանքով հակառակորդի դիվերսիոն-հետախուզական խումբը նահանջում է։

Հարավարևելյան ուղղություն 

Փետրվարի 24-ի լույս 25-ի գիշերը ժամը 03։00-ից 04։00-ի սահմաններում Ադրբեջանական զինված ուժերը տարբեր տրամաչափի զինատեսակների ու դիվերսիոն-հետախուզական խմբերի կիրառմամբ սկսվում է արցախա-ադրբեջանական շփման գծի Մարտունու ուղղությամբ հարձակում։ Արցախի ՊԲ ստորաբաժանումները հատուկ սարքերով հավաստանշում են հակառակորդի մարդկային ու տեխնիկական միջոցների տեղաշարժը և դիմում պատասխան գործողությունների։ Հայկական կողմի պատասխան գործողությունների ճնշման հետևանքով հակառակորդի դիվերսիոն-հետախուզական խումբը նահանջում է՝ կրելով կորուստներ և շփման գծի չեզոք գոտում թողնելով ադրբեջանական բանակի սպանված զինծառայողների դիակներ։

Մասնավորապես, հայտնի է դարձել, որ ադրբեջանական հետախուզա-դիվերսիոն խմբերի ունեցած զոհերը առնվազն 5-ն են, այդ թվում՝ Ադրբեջանի ԶՈւ 181-րդ բրիգադի հետախուզության պետ, մայոր Աբդուլաև, բրիգադի հետախուզական վաշտի հրամանատար, ավագ լեյտենանտ Աշիմլի Շախլար, հետախույզ Ադըհուսեյնով և երկու այլ զինծառայող, որից մեկը՝ սակրավոր։

Մարտեր Հայաստանի Տավուշի մարզում 
Համաձայն Հայաստանի Պաշտպանության նախարարության տարածած տեղեկատվության՝ փետրվարի 25-ին օրվա ընթացքում դիրքային մարտեր են արձանագրվել Հայաստանի Տավուշի մարզում։ Մասնավորապես, հայտարարության մեջ ասվում է, որ Ադրբեջանի զինված ուժերի ստորաբաժանումները կրակոցներ են արձակել Բաղանիս գյուղի արոտավայրերի ուղղությամբ, ինչի հետևանքով վնասվել են կովեր։

Իրադրությունը Թալիշում 
Փետրվարի 25-ի կեսօրից հետո Ադրբեջանի Պաշտպանության նախարարությունը լրատվամիջոցներով տեղեկատվություն տարածեց, որ երկրի զինված ուժերին հաջողվել է ոչնչացնել հայկական զինուժին պատկանող երկարաժամկետ կրակակետ (ԴՈՏ) և անօդաչու թռչող սարք։ Մասնավորապես, նշվում է, որ հետախուզական թռիչք իրականացնող թռչող սարքը խփվել է Թալիշ գյուղի մոտակայքում։

Այս տեղեկատվությունը հերքել է Հայաստանի Պաշտպանության նախարարությունը՝ անվանելով «հերթական չհաջողված քարոզչական հնարք»։

Իրավիճակի հետագա ընթացք 
Համաձայն հայկական մամուլի հրապարակումների՝ Ադրբեջանի զինված ուժերի ստորաբաժանումները փետրվարի 25-ին և լույս 26-ի գիշերը արցախա-ադրբեջանական հակամարտ զորքերի շփման գծի ողջ երկայնքով 122մմ Դ-30 հաուբից և Դ-44 տիպի հրանոթներից, ականանետերից ու նռնականետերից կրակել է հայկական զինուժի դիրքերին։ Վերջիններս պատասխան կրակ են բացել հակառակորդ կողմի ուղղությամբ։ Առավել ակտիվ մարտեր են արձանագրվել արևելյան, հյուսիսարևելյան և հյուսիսային ուղղություններում։ Նշված հատվածներում ադրբեջանական զինուժը Դ-30, Դ-44 հրանոթներից և ականանետերից հայ դիրքապահների ուղղությամբ արձակվել է 113 արկ, որից 36-ը հրանոթներից, 77-ը՝ ականանետերից։ Հակառակորդը հրանոթներով կրակել է նաև Թալիշ գյուղի ուղղությամբ (18 արկ)։

Միջազգային արձագանք 
  Իրանի արտաքին գործերի պաշտոնական ներկայացուցիչ Բահրամ Քասեմին հակամարտ կողմերին զսպվածության կոչ է արել։

Արտաքին հղումներ 
 2017թ.-ի փետրվարի 25-ին Մարտունի քաղաքի մոտ տեղակայված հայկական դիրքերի ուղղությամբ ադրբեջանական դիվերսիայի մասին պատմող վերլուծական տեսանյութ:
 2017թ.-ի փետրվարի 25-ին Ակնա քաղաքի մոտ տեղակայված հայկական դիրքերի ուղղությամբ ադրբեջանական դիվերսիայի մասին պատմող վերլուծական տեսանյութ:

Ծանոթագրություններ 

Հայ-ադրբեջանական զինված ընդհարումներ
Հայ-ադրբեջանական հարաբերություններ